**Δελτίο Τύπου**

**Μεγάλη επιτυχία της ετήσιας εκδήλωσης "…του χορού τα βήματα, της ψυχής αγγίγματα…"**

Με απόλυτη επιτυχία πραγματοποιήθηκε η ετήσια εκδήλωση του Τμήματος Πολιτισμού-Αθλητισμού του Δήμου Δάφνης-Υμηττού και του Εργαστηρίου Παραδοσιακών & Λαϊκών Χορών με τίτλο "…του χορού τα βήματα, της ψυχής αγγίγματα…" την Κυριακή 29 Σεπτεμβρίου. Την καλλιτεχνική επιμέλεια της βραδιάς είχε αναλάβει ο χοροδιδάσκαλος Δημήτρης Μαρκαντώνης, ο οποίος κατάφερε να εντυπωσιάσει το κοινό με ένα πρόγραμμα γεμάτο χορούς από κάθε γωνιά της Ελλάδας.

Η εκδήλωση φιλοξενήθηκε στο εμβληματικό Θέατρο Βράχων, έναν χώρο όπου η φυσική ομορφιά της περιοχής συνδυάζεται αρμονικά με την πλούσια πολιτιστική κληρονομιά της χώρας μας. Σε αυτό το μοναδικό περιβάλλον, τα μέλη του Εργαστηρίου ταξίδεψαν το κοινό μέσα από παραδοσιακούς χορούς και μουσικές, προκαλώντας συγκίνηση και ενθουσιασμό.

Το θέατρο ήταν γεμάτο, με τον κόσμο να απολαμβάνει κάθε στιγμή της παράστασης και να συμμετέχει με ενθουσιασμό, αποδεικνύοντας την αγάπη και τον σεβασμό για τις παραδόσεις μας. Η ζεστή ατμόσφαιρα της βραδιάς, σε συνδυασμό με την άρτια εκτέλεση των χορών, άφησε τις καλύτερες εντυπώσεις και δημιούργησε αξέχαστες στιγμές για όλους τους παρευρισκόμενους.

Ο Δήμαρχος Δάφνης-Υμηττού Νικόλαος Τσιλίφης ευχαρίστησε όλους όσους συμμετείχαν και στήριξαν την εκδήλωση, καθώς και τον χοροδιδάσκαλο Δημήτρη Μαρκαντώνη και τα μέλη του Εργαστηρίου, για την αφοσίωση και το μεράκι τους στην προβολή και διατήρηση της παράδοσης του τόπου μας, μέσα από τους χορούς και τα τραγούδια.